b'\n_START_ARTICLE_\nJan de Bray\n_START_PARAGRAPH_\nJanas de Brajus (ol. Jan de Bray, apie 1627 m., Harlemas\xc2\xa0\xe2\x80\x93 1697 m. baland\xc5\xbeio 4\xc2\xa0d., palaidotas, ten pat)\xc2\xa0\xe2\x88\x92 XVII a. Nyderland\xc5\xb3 tapytojas, pie\xc5\xa1\xc4\x97jas, architektas.\n_START_SECTION_\nBiografija\n_START_PARAGRAPH_\nJanas de Brajus gim\xc4\x97 apie 1627 m. meninink\xc5\xb3 \xc5\xa1eimoje Harleme. Jo t\xc4\x97vas Salomon de Bray (1597\xe2\x80\x931664) buvo architektas ir tapytojas, motina Anna Westerbaen (apie 1605\xe2\x80\x931663) buvo poeto ir gydytojo Jacob Westerbaen (apie 1600\xe2\x80\x931670) ir portret\xc5\xb3 tapytojo Jan Westerbaen (apie 1600\xe2\x80\x93po 1677) sesuo. Janas de Brajus tikriausiai buvo apmokintas t\xc4\x97vo ir Jan Westerbaen. Jano broliai Dirkas ir Josefas tapo tapytojais. Tapytojas karjer\xc4\x85 prad\xc4\x97jo apie 1650 m. Didesnioji Jano de Brajaus \xc5\xa1eimos dalis, \xc4\xafskaitant t\xc4\x97v\xc4\x85 ir motin\xc4\x85, mir\xc4\x97 1663-64 m. maro metu. J. de Brajus \xc5\xa1eim\xc4\x85 pavaizdavo paveiksle \xe2\x80\x9eAntonijus ir Kleopatra\xe2\x80\x9c su t\xc4\x97vais centre, broliu Dirku u\xc5\xbe j\xc5\xb3 ir autoportretu kair\xc4\x97je. Janas de Brajus buvo ved\xc4\x99s tris kartus: 1668 m. \xe2\x80\x93 Maria van Hees, 1672 m. \xe2\x80\x93 Margaretha de Meyer ir 1678 m. \xe2\x80\x93 Victoria Stalpert van der Wielen. Visos jo \xc5\xbemonos mir\xc4\x97 i\xc5\xa1kart po vedyb\xc5\xb3 pra\xc4\x97jus metams, dviem. Tre\xc4\x8dioji mir\xc4\x97 gimdymo metu. Gali b\xc5\xabti, kad nuolatiniai po to kil\xc4\x99 gin\xc4\x8dai d\xc4\x97l paveld\xc4\x97jimo l\xc4\x97m\xc4\x97, kad 1689 m. J. de Brajus paskelb\xc4\x97 bankrot\xc4\x85. 1686 m. J. de Brajus persik\xc4\x97l\xc4\x97 \xc4\xaf Amsterdam\xc4\x85, kur 1692 m. \xc4\xafgijo pilie\xc4\x8dio teises. J. de Brajus mir\xc4\x97 1697 m. Amsterdame, jo palaikai palaidoti baland\xc5\xbeio 4 d. Harleme. J. de Brajaus k\xc5\xabrybos branduol\xc4\xaf sudaro portretai ir istoriniai paveikslai, atlikti klasikin\xc4\x97s tapybos tradicijoje. Jis taip pat dirbo architektu.'